送天台陳審中
作者：陸文圭
朝代：宋

paragraphs: 陳爲台望族，不數謝與錢。
此以科甲貴，彼以婚姻連。
吾猶及乃祖，執鞭慕先賢。
亂後識嚴君，握手吾同年。
事功竟落落，世慮日日煎。
衣冠一不振，抱恨埋重泉。
君如丹鳳雛，五采何翩翩。
久客滄江上，窮秋思浩然。
文運今再明，六甲一周天。
老我終白屋，看子收青氈。
浙水東西流，北風送南船。
赤城幾日到，雁影夕陽邊。